Cherpan: MANDI DARAH
Tusun Ke-4    NYA kebuah iya lalu nadai pulai ke menua. Nya alai kitai enda bekelala di menua,” ku Johnny nusui cherita kebuah apai indai iya jauh ari menua Jane. “Nya mih. Ku indai, aki nuan menyadi indai aku. Apai nuan baru sekali petunggal enggau aku,” ku Jane. “Apuu. Reti nya, sulu aku tu kena pangkat ibu aku nih?” ku Johnny amat tekenyit. “Au. Tua bangat agi semak,” ku Jane. Johnny seduai Jane tak temati kutu. Bela tebelenga baka ke ngemataka perua pasang menuh. Sama-sama ngenung baka empelekung mabuk keruh. Tak ngetu baka puyu mabuk ambuh.  Johnny jam nya nyau tingatka pasal jerita anak bunsu Aki Lang Sengalang Burong, Endu Chempaka Tempurung Alang, Peteri Langit Dayang Kumang ke tekelanjur salah pengawa enggau uchu Sengalang Burong ke benama Sera Gunting, anak Endu Dara Tinchin Temaga, Endu Cherebuk Mangkuk China seduai Menggin. Seduai iya enda tau jadi melaki bini lalu nyau deka dibunuh; dipantang enggau buluh aur. Seninjik seduai iya enda jadi dipantang tang dipinta ngisi adat tunggu; babi udah sepa, marik pelaga, rangki, sumpit, pinggai, pua kumbu enggau sekeda keresa bukai baka ti dititih kemaya hari tu. “Bah kati ku tua tu dih?” ku tanya Jane. “Nadai jalai bukai. Tua mesti nitihka adat asal kitai. Enti enda pia, pengerindu tua tau puntan baka menasan jalai jelu. Tau rumbau baka kembayau mansau ngabu, tau labah baka buah merunjau ulu,” ku Johnny. BESAPAT DI AI Johnny pan nyau tegepang ari agi iya ti tegenung nya. Iya ditegu orang ke ngasuh iya ngagai bilik sida Jane. Nya mih cherita pengerindu seduai iya Jane. Nya mih kebuah pengawa ke besapat di ai lalu terus dikereja lebuh nya. Ba bilik sida Jane, Bilik lumur 13, Johnny seduai Jane diterangka pasal peringkat pengawa ti deka dikereja malam nya lagi ba pengerami melah pinang bejadika seduai lalu beterang ba orang mayuh. Johnny seduai Jane udah tembu ati laban penanggul enggau pengeribat besai baka besapat di ai nya udah tembu sereta mujur dikereja. Pengerami melah pinang nya endang pengawa rama baka ti suah dikereja orang, nya alai seduai iya enda bangat irauka nya. Tembu mih ati seduai enggau pengawa besapat di ai nya. Seduai iya sama-sama tunchum berundingka seduai iya udah lepas ari tanggam penti pemali ti tau mai pengudi menua ti besai bendar reti. Enti seduai jadi mali lalu enda diintu enggau jalai enggau adat ke betul udah tentu seduai iya nyadi pengerusak rampa menua enggau mensia mayuh ba kedua-dua menua seduai; di Rian Mipau Umbang enggau sida di Limbang. Lepas mih menua sida ari penyadi baka kudi, kabut, ngitar, guntur, hari belunggur ujan, ai bah, tanah tusur enggau penusah ke bukai. Selamat sereta likun mih semua sida dia, bumai bulih padi, bekebun semua nyadi, ngereja pengawa bulih rejeki lalu pengidup mujur nadai batang melintang lalu nadai batu galang ngempang. Semua pengawa nadai dikachau macham gelana, pengidup nyamai lalu pendiau lantang senang.  Oleh JANTAN UMBAT 
See author's posts
